
DEN STØRRE SKRIFTLIGE OPGAVE I 2. HF (SSO) 2026
Som en del af din hf-uddannelse skal du skrive ”den større skriftlige opgave” (SSO). Opgaven bedømmes med en karakter, som kommer på dit eksamensbevis med vægt 1,5.

Du kan skrive den større skriftlige opgave i et af følgende fag:

dansk, engelsk, historie eller et fagpakke- eller valgfag på B-niveau.

Hvis opgaven skrives i 2 fag, så skal mindst ét af fagene være på mindst B-niveau. Fag nr. 2 kan være ethvert fag som du har eller har haft. Faggrupperne regnes her som enkeltfag: historie B, samfundsfag C, religion C i kultur- og samfundsfaggruppen, biologi C, geografi C, kemi C i naturvidenskabelig faggruppe.
TIDSPLAN:
	Tirsdag d. 20. januar 
Onsdag d. 28. januar
Onsdag d. 4. februar eller torsdag d. 5. februar
kl. 15-16.30
Fredag d. 27. februar
Tirsdag d. 3. marts eller
Onsdag d. 4. marts

kl. 15-16.30
Mandag d. 16. marts
Onsdag d. 18. marts
Mandag d. 23. marts
Samme dag
Tirsdag d. 24. marts

Onsdag d. 25. marts

	Valg af fag og angivelse af område i Lectio under fagvalg senest kl. 14. Samtale med din faglærer skal have fundet sted inden. 

(herefter tildeles vejledere)
Senest kl. 12.00 afleveres godkendelsesarket på kontoret med valg af fag og område. Husk din og vejleder(e)s underskrift.

Første samtale med din vejleder. Medbring en mindmap over emnet.
Aflevering af ”Min SSO med foreløbig disposition” til din dansklærer.
Anden samtale med din vejleder. Medbring din besvarelse ”Min SSO med foreløbig disposition”.
Din vejleder afleverer opgaveformuleringen med sin underskrift på kontoret og uploader den i Netprøver.dk.
Kl. 15.00 udleveres opgaveformuleringen i auditoriet. Opgaven vil også være tilgængelig elektronisk i Netprøver.dk
(Der er normal undervisning denne dag).
Vejlederne er til stede på skolen ved udleveringen.
Tredje samtale er også obligatorisk. Tidspunktet aftales med vejlederen. Aftalen oprettes i Lectio af vejlederen.
Workshop: Hjælp til SSO 
Workshop: Hjælp til at gøre opgaven færdig.
Senest kl. 15.00 afleveres opgavebesvarelsen elektronisk i Netprøver.dk i pdf-format.
Når opgaven er bedømt, får du din karakter.



Vedrørende sygdom
Bliver du syg i opgaveugen, skal du straks ringe til skolen samt søge læge. Du skal aflevere en lægeerklæring på kontoret som dokumentation for din sygdom for at få tilladelse til sygeeksamen.  Du betaler selv for lægeerklæringen.
Sygeeksamen vil typisk være i næste skoleår. 

Bliver du syg op til opgaveugen, så du ikke kan skrive din opgave, gælder tilsvarende regler.
Forberedelsen

a) Valg af fag og emne/område

I starten af januar vil dine lærere orientere dig/holdet om mulighederne for at skrive opgave i deres fag.

Du skal også selv kontakte din lærer i det fag, du gerne vil skrive opgave i. Du vælger selv om du vil skrive opgave i dansk, engelsk, historie eller et af dine fagpakkefag eller valgfag på B-niveau. Du vælger også selv, om du vil skrive i 1 eller 2 fag. Skriv kun i 2 fag, hvis dit emne bedst kan belyses ved at inddrage 2 fag. Det 2. fag kan være et af dine fag på B-niveau eller et fag, som du har eller har haft på C-niveau.

Du skal altid skrive opgaven på det højeste niveau i, som du har faget. 
Der er visse begrænsninger på emne/områdevalget: 

Området skal være afgrænset, så du ikke kan genanvende afsnit fra besvarelser af andre opgaver, som du tidligere har fået rettet. Men du må gerne bygge videre på noget, du tidligere har arbejdet med.
Desuden skal vejlederen godkende området, dvs. området skal høre ind under det valgte fag, og det skal være muligt at skaffe egnet og rigeligt materiale til emnet.
Senest tirsdag d. 20. januar kl. 14.00 skal du i Lectio have valgt fag og emne.
På basis af dette spørgeskema vil du få tildelt en vejleder. 

Få dage efter får du udleveret et godkendelsesark med angivelse af fag, vejleder og emne. Dette godkendelsesark skal du og din vejleder underskrive. 

Du er selv ansvarlig for at aflevere det underskrevne godkendelsesark rettidigt på kontoret.
Godkendelsesarket fungerer som din eksamenstilmelding, og dit valg af fag og emne er derfor bindende.

b) Vejledningsperioden

Når fag og emne er valgt, skal vejledningsperioden bruges til at afgrænse emnet, så dit arbejde ikke bliver uoverskueligt. Denne afgrænsning skal du foretage sammen med din vejleder. Start tidligt med at skaffe litteratur og sætte dig ind i materialet. 
I vejledningsperioden er der fastlagt 2 vejledningssamtaler med din vejleder – se tidsplan på forrige side.
Forbered dig godt til vejledningerne, fx ved at medbringe en mindmap. Du kan også komme med en foreløbig litteraturliste. Til anden vejledning skal du medbringe din besvarelse ”Min SSO med foreløbig disposition”, så vejlederen kan få et indblik i de tanker, du gør dig om den endelige opgave.
Det er en god ide at forberede nogle spørgsmål til vejlederen, så du kan få hjælp til faglige problemer.

HUSK, at der gennem vejledningsperioden frem til udleveringen af opgaveformuleringen er normal skolegang med sædvanligt omfang af lektier, både mundtlige og skriftlige.
Udlevering af opgaven

Det er din vejleder, der laver den endelige opgaveformulering, og du må ikke kende formuleringen på forhånd. Men hvis du har udnyttet vejledningsperioden godt, så din vejleder har et godt kendskab til dit arbejde, vil den endelige opgaveformulering ikke komme som en overraskelse for dig. Dog vil der i opgaveformuleringen være aspekter eller bilag, som ikke er blevet drøftet i vejledningen.
Opgaveformuleringen udleveres i auditoriet.
Hvis du har spørgsmål til opgaveformuleringen ved udleveringen, er din vejleder til stede på skolen.

Vejledning i opgaveugen  

I opgaveugen kan du få hjælp til din SSO på flere forskellige måder:

1.  Du har din 3. vejledningssamtale om mandagen i opgaveugen. Du SKAL møde op til denne vejledning. Du aftaler tidspunktet for vejledningssamtalen med din vejleder. Medbring spørgsmål, som du vil stille din vejleder.
2. Workshops, hvor du kan få hjælp med opgaven – se tidsplan på s. 1.
Det kan være en god ide at sidde på skolen for at skrive din SSO. Så kan du lettere få hjælp enten af din vejleder eller af en lærer i de forskellige workshops. Din vejleder må gerne læse små tekstuddrag, som du har skrevet, for at hjælpe dig videre i opgaveskrivningen. Din vejleder må ikke bedømme det, som du har skrevet. 
Om snyd

Du skal også mindes om, at det er forbudt at snyde! Hvis snyd bliver konstateret, vil det betyde, at din opgave inkl. karakter bliver annulleret samt at du skal skrive en ny større skriftligt opgave til næste år.

Du vil således ikke kunne afslutte din hf-eksamen til sommer, men blive et år forsinket.

Hvad er så ‘snyd’? Hvis du ikke selv har skrevet opgaven, er det snyd. Hvis der er større eller mindre dele af opgaven, som du ikke selv har skrevet, er det snyd. Hvis du har skrevet et større afsnit af fra en bog og ikke har angivet, hvor det er citeret fra, er det snyd! Det samme gælder hvis du har anvendt eget, tidligere bedømt skriftligt arbejde uden henvisning. Du skal altså være meget opmærksom på at alle citater skal præsenteres som citater.

Aflevering af opgaven

Besvarelsen skal afleveres i Netprøver i pdf-format.
Husk at sætte flueben i Tro og Love-erklæringen, der bekræfter, at din besvarelse er dit eget selvstændige arbejde, og at du ikke har modtaget uretmæssig hjælp.
Afleveringstidspunktet skal nøje overholdes. Det vil ikke blive accepteret som undskyldning for at aflevere for sent, at computeren gik ned. Du er selv ansvarlig for løbende at tage back-up af din besvarelse i løbet af opgaveugen. Det er en god ide at have back-up også et andet sted end på din computer, f.eks. Onedrive eller i Lectio. Netprøver.dk lukker automatisk for muligheden for aflevering kl. 15.00.
Bedømmelsen

Opgavebesvarelsen bedømmes af din vejleder og af en censor fra en anden skole. Når opgaven er bedømt og din karakter er underskrevet af begge bedømmerne, får du din karakter af din vejleder.

Hvis du har spørgsmål til din karakter, kan din vejleder uddybe og begrunde karakterfastsættelsen.

Du har adgang til at klage over bedømmelsen. Fristen for at klage er to uger efter du har modtaget din karakter.  Klagen skal være skriftlig, og klagepunkterne skal præciseres og begrundes.

Hvis en klage fører til en ombedømmelse eller evt. en omprøve, så kan det resultere i en lavere karakter.

Når samtlige SSO-opgavebesvarelser er bedømt, frigives karaktererne i Lectio.
BILAG

Bilag 21 om den større skriftlige opgave (SSO)

Uddrag af Bekendtgørelse om karakterskala og anden bedømmelse, kapitel 3: Karakterfastsættelse
Uddrag af Bekendtgørelse om prøver og eksamen i de almene og studieforberedende ungdoms- og voksenuddannelser, kapitel 10: Klage over prøver
Større skriftlig opgave – toårigt hf, august 2017 
1. Identitet og formål 
1.1. Identitet 
Den større skriftlige opgave består af undersøgelse og skriftlig formidling af en problemstilling inden for et selvvalgt område, hvor eleverne anvender deres faglige viden, færdigheder og kompetencer fra et eller to fag til at undersøge en konkret faglig problemstilling ved hjælp af fagligt stof og faglige metoder. 

1.2. Formål 
I den større skriftlige opgave arbejder eleverne selvstændigt med at fordybe sig i og formidle en faglig problemstilling inden for et selvvalgt område, f.eks. i relation til virkelighedsnære problemstillinger inden for et professionsområde. Den større skriftlige opgave styrker elevernes faglige fordybelse gennem deres selvstændige arbejde med at udvælge, inddrage og anvende relevant fagligt materiale samt foretage en kritisk vurdering af det anvendte materiale på et fagligt grundlag, ligesom arbejdet med at bearbejde, sammenfatte, diskutere og formidle resultatet af undersøgelsen af den faglige problemstilling styrker studiekompetencen. Den større skriftlige opgave støtter almendannelsen gennem anvendelsen af kundskaber, viden og færdigheder opnået gennem arbejdet med uddannelsens fagrække i forhold til en konkret problemstilling. Den større skriftlige opgave bidrager desuden med at give eleverne en bevidsthed om traditioner for erkendelse og viden som forberedelse på at kunne foretage et selvstændigt uddannelses- og karrierevalg. 

2. Faglige mål og fagligt indhold 
2. 1. Faglige mål 
Målet med den større skriftlige opgave er, at eleverne skal kunne: 

− demonstrere evne til at planlægge og undersøge en faglig problemstilling gennem at anvende relevante faglige tilgange og metoder samt vurdere fagets/fagenes bidrag til resultatet af undersøgelsen 

− demonstrere faglig indsigt og fordybelse gennem at opfylde relevante faglige mål i de(t) indgående fag og ved at sætte sig ind i nye faglige områder 

− udvælge, bearbejde og strukturere relevant materiale 

− demonstrere evne til faglig formidling, herunder faglig argumentation og anvendelse af faglige begreber 

− besvare en stillet opgave, således at der er overensstemmelse mellem opgaveformuleringen og opgavebesvarelsen 

− beherske fremstillingsformen i en faglig opgavebesvarelse, herunder resumé, citatteknik, noter, kildehenvisninger og litteraturliste. 

3. Opgavens rammer 
Den større skriftlige opgave er individuel og udarbejdes inden for et eller to fag. Skrives opgaven i ét fag, skal eleven enten følge undervisningen eller have aflagt prøve i faget på mindst B-niveau. Skrives opgaven i to fag, skal eleven følge eller have aflagt prøve i fagene, hvoraf mindst ét skal være på mindst B-niveau. Eleven skal udarbejde opgaven på det højeste faglige niveau, eleven har eller har fulgt i fagene. 

4. Opgavens område og vejledning 
4.1. Inden for rammerne af pkt. 3. vælger eleven selv de(t) fag, som opgaven skrives i. 

4.2. Institutionens leder udpeger blandt institutionens lærere i de(t) indgående fag vejleder/vejledere for den enkelte elev. Ved vejledning forstås fremadrettet formativ evaluering, som giver eleven klare anvisninger til det videre arbejde med opgaven. Som led i vejledningen skal vejlederen løbende stille produktkrav til eleven i form af aflevering af mindre tekstuddrag eller udfoldede opgavedispositioner. Institutionens leder tilrettelægger vejledningen på en sådan måde, at der sikres en klar adskillelse mellem lærerens rolle som vejleder og som bedømmer, og vejledningen må således ikke omfatte en bedømmelse af væsentlige dele af elevens besvarelse. Samtidig skal institutionens leder ved tilrettelæggelsen af vejledningen sikre, at eleven modtager vejledning frem til afleveringen af opgavebesvarelsen. Enkeltfagskursister skal have tilbud om individuelt at udarbejde en større skriftlig opgave, og institutionens leder skal sikre, at der udarbejdes retningslinjer for vejledning i forbindelse hermed. 

4.3. Eleven vælger i samråd med vejleder/vejledere område for opgaven. Området afgrænses inden for hhv. fagets/fagenes kernestof og supplerende stof på en sådan måde, at der kan udformes en opgaveformulering, som sikrer, at der ikke kan ske genanvendelse af afsnit fra besvarelser, som tidligere er blevet afleveret og bedømt. Området for en opgaveformulering kan relatere til virkelighedsnære problemstillinger inden for et professionsområde. 

4.4. Eleven skal senest seks uger inden opgaveugens start skriftligt oplyse de(t) valgte fag og område. Institutionens leder fastlægger en procedure herfor.
5. Opgaveformuleringen 
5.1. Opgaveformuleringen udarbejdes af elevens vejleder(e). Den skal rumme præcise faglige krav. I det tilfælde opgaven skrives i to fag, skal det flerfaglige aspekt af opgaven klart formuleres. Opgaveformuleringen skal være konkret og afgrænset, og den skal præcist angive, hvad der kræves af eleven. Den skal inddrage nye aspekter eller være ledsaget af bilag, der ikke er blevet drøftet under vejledningen, således at eleven ikke på forhånd kan udarbejde detaljerede dele af den endelige besvarelse. Opgaveformuleringen skal tage hensyn til de overvejelser, eleven har gjort sig om opgaven i forbindelse med vejledningen. Elever, der har valgt samme område, skal have forskellige opgaveformuleringer. 

5.2. Opgaveformuleringen skal indeholde krav til fordybelse, der på væsentlige punkter ligger ud over arbejdet i de(t) pågældende fag. Opgaveformuleringen kan udarbejdes i forlængelse af faglig viden og metoder, som er indgået i den enkelte elevs undervisning i de(t) fag, som den større skriftlige opgave omfatter. Dog kan opgaveformuleringen ikke udelukkende bygge på den del af fagenes stof, der allerede er indgået i den enkelte elevs undervisning i det pågældende hf-forløb, idet der skal indgå faglig fordybelse i form af nyt materiale, nye faglige vinkler eller et nyt fagligt område. Opgaveformuleringen skal vedlægges opgavebesvarelsen. 

Ved større skriftlige opgaver, hvori et eller flere fremmedsprog indgår, skal en del af det anvendte materiale være på det/de pågældende sprog. 

5.3. Skrives opgaven i et fag med praktisk islæt, skal det af opgaveformuleringen klart fremgå, at der er tale om en faglig opgave, der skal give mulighed for at honorere de faglige mål for den større skriftlige opgave, jf. pkt. 2.1. 

6. Opgaveugen 
6.1. Opgavebesvarelsen udarbejdes i fjerde semester. Konkret placering af opgaveugen fastsættes af institutionens leder. 

6.2. I opgaveugen skal eleven sikres hensigtsmæssig adgang til faciliteter, der er relevante for udarbejdelsen af opgavebesvarelsen. 

7. Opgavebesvarelsen omfang og format 
7.1. Opgavebesvarelsen har et omfang på 10-15 normalsider a 2400 enheder (antal anslag inklusiv mellemrum). Det forventede omfang af opgavebesvarelsen skal angives på opgaveformuleringen. Forside, indholdsfortegnelse, noter, litteraturliste, figurer, tabeller og lignende materialer medregnes ikke i omfanget. Eventuelle bilag indgår ikke i den samlede bedømmelse. 

Opgavebesvarelsen skal udarbejdes på dansk. Institutionens leder kan dog godkende, at den helt eller delvist udarbejdes på engelsk, tysk eller fransk. Hvis et eller flere fremmedsprog indgår, kan institutionens leder endvidere godkende, at opgavebesvarelsen helt eller delvist udarbejdes på det pågældende fremmedsprog. 

7.2. Opgavebesvarelsen skal indeholde et kort resumé på dansk på omkring 150 ord. 

8. Aflevering af besvarelsen 
8.1. Opgavebesvarelsen afleveres senest syv døgn efter opgaveugens start. Institutionens leder fastlægger en procedure herfor. 

8.2. Institutionens leder kan tillade, at elever, som dokumenterer, at de er fuldtidsbeskæftigede, besvarer opgaven over en periode på 10 døgn. 

9. Bedømmelse 
9.1. Ved bedømmelsen lægges der vægt på, i hvilken grad opgavebesvarelsen opfylder de faglige mål for den større skriftlige opgave, som de er angivet i pkt. 2.1 

9.2. Hvis opgavebesvarelsen helt eller delvist er udarbejdet på et fremmedsprog, er kravene til den faglige formidling de samme, som hvis opgavebesvarelsen var udarbejdet på dansk. 

9.3. Der gives én karakter ud fra en helhedsvurdering af eksaminandens præstation. 

10. Selvstuderende 
10.1. Selvstuderende kan udarbejde en større skriftlig opgave i henhold til pkt. 1.1- 9.3. Den selvstuderende skal, hvis der ikke er aflagt prøve i faget/fagene, have været indstillet til prøve i det/de pågældende fag ved den førstkommende eksamenstermin. Den selvstuderende kan endvidere indstilles til prøven, såfremt institutionens leder vurderer, at den pågældende har dokumenterede kompetencer svarende til niveauet for de(t) indgående fag. 

10.2. Kursets leder kan tillade, at selvstuderende, som dokumenterer, at de er fuldtidsbeskæftigede, besvarer opgaven over en periode på 10 døgn.

Bekendtgørelse om karakterskala og anden bedømmelse     

BEK nr 262 af 20/03/2007 (Gældende)

Kapitel 3 

Karakterfastsættelse mm. 

§ 11. Når en prøve er begyndt, skal der gives en bedømmelse medmindre prøven afbrydes på grund af bortvisning eller på grund af sygdom, der berettiger til sygeprøve. 
§ 12. Karakterfastsættelsen sker på baggrund af en samlet vurdering af, i hvilken grad præstationen eller standpunktet opfylder de mål, som skal bedømmes efter reglerne for de enkelte uddannelser. 

§ 13. Bedømmelse af præstationer og standpunkter skal ske på grundlag af de faglige mål, der er opstillet for det pågældende fag eller flerfaglige forløb (absolut karaktergivning). Præstationen og standpunktet skal bedømmes ud fra såvel fagets eller forløbets formål som undervisningens beskrevne indhold. Der må ikke tilstræbes nogen bestemt fordeling af karaktererne (relativ karaktergivning). 
§ 14. Hvor en censor eller eksaminator medvirker, fastsætter denne karakteren. Hvor der ved bedømmelsen medvirker både en censor og en eksaminator, fastsættes karakteren efter drøftelse mellem dem. 

Stk. 2. Hvis censor og eksaminator ikke er enige om en fælles bedømmelse, giver de hver en karakter. Karakteren for prøven er gennemsnittet af disse karakterer afrundet til nærmeste karakter i karakterskalaen. Hvis gennemsnittet ligger midt imellem to karakterer, er den endelige karakter nærmeste højere karakter, hvis censor har givet den højeste karakter, og ellers den nærmeste lavere karakter. 

Stk. 3. Hvor der er uenighed om, hvorvidt præstationen eller standpunktet skal bedømmes til ”Bestået” eller ”Ikke bestået”, er censors bedømmelse afgørende. 

§ 15. Hvis der medvirker flere censorer eller flere eksaminatorer ved bedømmelsen, har de under ét henholdsvis censor- og eksaminatorkompetencen efter § 14, stk. 1. Inden for hver gruppe, henholdsvis censorgruppen og eksaminatorgruppen, fastsættes bedømmelsen i tilfælde af uenighed som gennemsnittet af de enkelte bedømmelser afrundet til nærmeste karakter i karakterskalaen. Der rundes op, hvis gennemsnittet ligger midt imellem to karakterer. 

Bekendtgørelse om prøver og eksamen i de almene og studieforberedende ungdoms- og voksenuddannelser
BEK nr. 343 af 08/04/2016 – kapitel 10
Klage over prøver 

§ 47. Klage over prøver indgives af eksaminanden til institutionen. Klagen skal være skriftlig og begrundet. Hvis eksaminanden er undergivet forældremyndighed, kan klagen tillige indgives af forældremyndighedens indehaver. Hvis eksaminanden ikke er undergivet forældremyndighed, kan klage indgives på eksaminandens vegne, såfremt eksaminanden har givet vedkommende fuldmagt hertil.

Stk. 2. Klage indgives senest 2 uger efter, at bedømmelsen af prøven er bekendtgjort på sædvanlig måde.

Stk. 3. Til brug for klagesagen skal eksaminanden have udleveret kopi af den stillede opgave og ved prøver med skriftlig besvarelse tillige kopi af egen opgavebesvarelse.

§ 48. Klage indgives individuelt og skal nøje angive de faktiske omstændigheder, som efter klagerens mening bør begrunde en imødekommende afgørelse. Klagen kan vedrøre:

1) eksaminationsgrundlaget, herunder prøvespørgsmål, opgaver og lignende, samt dets forhold til uddannelsens mål og krav,

2) prøveforløbet eller

3) bedømmelsen.

Stk. 2. Institutionen indsender klager over eksaminationsgrundlaget, jf. stk. 1, nr. 1, til Styrelsen for 
Undervisning og Kvalitet, hvis opgaven ved prøven er stillet af styrelsen.

§ 49. Institutionen afgør, om klagesagen skal fremmes eller afvises som åbenbar grundløs. Afvisningen af klagen som åbenbar grundløs skal være skriftlig og begrundet. Afgørelsen meddeles klager snarest muligt. Hvis afvisning af klagen ikke er meddelt klager inden 4 uger efter modtagelse af klagen, skal institutionen underrette klager om begrundelsen herfor samt om, hvornår afgørelsen kan forventes at foreligge.

§ 50. Skal sagen fremmes, jf. § 49, forelægger institutionen straks klagen for bedømmerne med anmodning om en faglig udtalelse fra hver inden for en nærmere angivet frist på normalt 2 uger. Institutionen kan bestemme, at bedømmerne får en længere frist. I beregningen af fristen indgår juli måned ikke.

Stk. 2. Institutionen forelægger bedømmernes udtalelser for klageren, der gives lejlighed til at fremkomme med eventuelle kommentarer inden for en frist på normal 1 uge.

§ 51. På baggrund af klagen, bedømmernes udtalelser og eventuelle bemærkninger fra klager træffer institutionen sin afgørelse, der skal være skriftlig og begrundet. Afgørelsen kan gå ud på

1) tilbud om ny bedømmelse (ombedømmelse), dog ikke ved mundtlige prøver,

2) tilbud om ny prøve (omprøve), eller

3) at klageren ikke får medhold i klagen.

Stk. 2. Institutionen kan kun træffe afgørelse om tilbud om ombedømmelse eller tilbud om omprøve, når der foreligger særlige omstændigheder, der giver anledning til 
berettiget tvivl om bedømmelsen, herunder væsentlige proceduremæssige mangler.

Stk. 3. Afgørelsen skal meddeles klager hurtigst muligt og ved vinterterminen senest 2 måneder og ved sommerterminen senest 3 måneder efter, at klagen er indgivet. Kan klagen ikke behandles inden for denne frist, skal institutionen hurtigst muligt underrette klager herom med angivelse af begrundelsen herfor og oplysning om, hvornår klagen forventes færdigbehandlet. Afgørelsen meddeles klageren med en orientering om, at en omprøve eller en ombedømmelse kan resultere i en lavere karakter, jf. § 53, stk. 5. Institutionen orienterer eventuelle andre berørte eksaminander og orienterer bedømmerne om afgørelsen.

§ 52. Det er alene eksaminanden, der kan acceptere tilbud om ombedømmelse eller omprøve, jf. § 51, stk. 1, nr. 1 og 2. Accept af tilbud om ombedømmelse eller omprøve skal indgives til institutionen senest 2 uger efter tilbuddets meddelelse. Ombedømmelse eller omprøve skal finde sted snarest muligt.

Stk. 2. Hvis bevis er udstedt, jf. § 34, skal institutionen inddrage beviset, indtil bedømmelsen foreligger, og eventuelt udstede et nyt bevis.

§ 53. Institutionen udpeger nye bedømmere til ombedømmelsen eller omprøven. Antallet af bedømmere skal være det samme som ved den prøve, der er blevet påklaget. Ved flerfaglige prøver, hvor der har været mere end én eksaminator, jf. § 30, stk. 3, kan institutionen beslutte, om der er behov for mere end to nye bedømmere. Hvis Styrelsen for Undervisning og Kvalitet har udpeget censor ved den oprindelige prøve, udpeger institutionen efter styrelsens retningslinjer, jf. § 5, nye bedømmere.

Stk. 2. Ved ombedømmelse skal bedømmerne have forelagt sagens akter, herunder opgaven, besvarelsen, klagen, de faglige udtalelser fra de oprindelige bedømmere, klagers bemærkninger hertil og institutionens henholdsvis styrelsens afgørelse.

Stk. 3. Bedømmerne ved ombedømmelsen træffer afgørelse om karakterfastsættelsen og angiver begrundelsen herfor. Bedømmernes virke er omfattet af forvaltningsloven, herunder reglerne om inhabilitet og tavshedspligt.

Stk. 4. Karakterfastsættelsen ved ombedømmelsen samt begrundelsen herfor meddeles institutionen af bedømmerne. Afgørelsen skal meddeles institutionen snarest muligt og senest en måned efter modtagelsen af sagen. I beregning af fristen indgår juli måned ikke. Institutionen giver straks klager meddelelse om afgørelsen og begrundelsen herfor med orientering om klageadgangen, jf. § 54.

Stk. 5. Ombedømmelse og omprøve kan resultere i en lavere karakter.

§ 54. Bedømmernes afgørelse, jf. § 53, stk. 3, kan indbringes for institutionen senest to uger efter afgørelsens meddelelse. Klagen indgives individuelt og skal nøje angive de faktiske omstændigheder, som efter klagers mening bør begrunde en imødekommende afgørelse.

Stk. 2. Institutionen træffer i henhold til reglerne i § 49 afgørelse om, hvorvidt sagen skal afvises som åbenbar grundløs, eller beslutning om, at sagen skal fremmes. Hvis sagen skal fremmes, skal det ske efter reglerne i §§ 50-53, stk. 1 og 2.

Klage over institutionens afgørelse 

§ 55. Institutionens afgørelser i forbindelse med prøveaflæggelse, herunder afgørelser truffet i henhold til § 45, § 49, § 51, stk. 1, og § 54, stk. 2, afgørelser om adgang og tilmelding til prøve, jf. § 7, stk. 3, afgørelser om udelukkelse fra prøven, jf. § 17, stk. 2 og 3, afgørelser om særlige prøvevilkår, jf. § 19, afgørelser om bortvisning fra prøven, jf. § 20, stk. 1-3, om afvisning af en klage, skal følge forvaltningslovens regler.

Stk. 2. Klage over retlige spørgsmål i forbindelse med afgørelser truffet i henhold til stk. 1 kan af eksaminanden eller forældremyndighedens indehaver inden 2 uger fra afgørelsens meddelelse indbringes for Styrelsen for Undervisning og Kvalitet. Hvis eksaminanden ikke er undergivet forældremyndighed, kan klage indgives på eksaminandens vegne, såfremt eksaminanden har givet vedkommende fuldmagt hertil.

Stk. 3. Klagen indgives skriftligt til institutionen, der videresender klagen til styrelsen sammen med sin egen udtalelse i sagen. Før sagen videresendes, skal institutionen give klageren lejlighed til inden for 1 uges frist at kommentere udtalelsen. Klagerens eventuelle kommentarer skal medsendes til styrelsen.

Stk. 4. Klage over afgørelser i henhold til stk. 1, jf. stk. 2, har ikke opsættende virkning, medmindre institutionen henholdsvis styrelsen i særlige tilfælde træffer beslutning herom.

Stk. 5. Styrelsens afgørelse kan gå ud på

1) at institutionen skal give klager tilbud om ombedømmelse,

2) at institutionen skal give klager tilbud om omprøve,

3) at klageren ikke får medhold, eller

4) at klagen afvises.

Stk. 6. Når klagen vedrører retlige spørgsmål i forbindelse med prøveaflæggelsen, orienterer institutionen bedømmerne, herunder eventuelle ombedømmere, om styrelsens afgørelse.

